钦定古今图书集成/理学汇编/经籍典/第069卷
## 钦定古今图书集成/理学汇编/经籍典/第069卷

| 钦定古今图书集成 理学汇编 第六十九卷 |

| |

钦定古今图书集成理学汇编经籍典

第六十九卷目录

易经部汇考十一

明欧阳贞周易问辩〈欧阳原功序〉

唐鹤征周易象义〈刘曰宁序　自述〉

郭子章蠙衣生易解〈自序〉

朱谋㙔易象通〈李维桢序　曹学佺序〉

陈第伏羲图赞〈焦竑序　自序〉

傅文兆羲经十一翼〈自序〉

管志道周易六龙解六龙剖疑〈曾乾亨序　自序〉

林兆恩易外别传〈浦大冶序〉

彭好古易钥〈自序〉

章潢周易象义〈自序〉

吴极易学〈自序〉

方孔昭周易时论〈自述〉

汪邦柱周易会通〈缪昌期序〉

姚舜牧易经疑问〈自序〉

曾朝节易测〈自序〉

苏濬周易冥冥篇〈自序〉

屠隆读易便解〈自序〉

邹德溥易会〈自序〉

钱一本像象管见启新斋易象钞并续钞〈自序〉

潘士藻洗心斋读易述〈焦竑序〉

焦竑易筌〈自序〉

高攀龙周易孔义大易易简说〈自序〉

郝敬周易正解易领问易补学易枝言〈自序〉

鲍观白易说〈郝敬序〉

张纳陛学易饮河〈钱一本序〉

吴炯周易绎旨〈李廷机序　董其昌跋　自序〉

万尚烈易赞测易大象测〈自序〉

吴默易说〈自序〉

李本固古易汇编意辞集〈李维桢序　高出序略〉

孙慎行周易明洛义纂述〈自序〉

刘宗周周易古文钞读易图记〈自述〉

程汝继周易宗义〈朱之蕃序〉

魏濬周易古象通〈王在晋序〉

樊良枢易疑易象〈朱谋㙔序　自序〉

樊良枢易赞〈陈继儒序〉

陆梦龙易略〈陆鸣勋序〉

陆起龙周易易简编〈自序〉

文翔凤邵窝易诂〈自述〉

林齐圣易编〈自序〉

经籍典第六十九卷

### 明欧阳贞周易问辨三十卷

### 按欧阳原功序易之为书上尽神明之蕴下该事物之理以变易为用以会通为方其初立名起义如此其为说宜无穷焉汉以来易专门师多于五经而其

疑尤多，千有馀年，未有纪极。族子贞历考诸家之异
同，质正先儒之论议，初名《易疑》，后改曰《问辨》，凡三十
卷，用功精深，可尚也。吾宗巽斋先生为曾大父冀郡
公作《经训堂记》，言“欧阳氏经学，司马氏史学，由三代
而下，代有其人。盖六经甫出孔氏之壁，欧阳氏即以
八世博士世其学，其来岂一日哉！”司马氏史学，至宋
君实复振。欧阳氏经学，我六一公《易》有《童子问》，《诗》有
《本义》，凡宋儒以通经学古为高，实公倡之。故余见贞
是编，喜我欧阳氏经学亹亹其不绝乎！抑是编岂独
便场屋之习，山林穷经皓首之士见之，未必无助我
之叹也。贞为我勉成之。

### 唐鹤征周易象义四卷

### 按刘曰宁序易家自王郑而降主理者黜象主象者亦黜理是二者皆非也而象固近之顾儒者疑之曰理立于阴阳之前象表于形气之后荆川先生言之

矣。《易》之为书，以象证理，良然哉。奉常先生者，荆川先
生子也。盖尝发百家之藏，殚三截之力，禀过庭之训，
而益畅其说，作《周易象义》。其大要合爻象以观理，因
彖义以辨爻，别二卦于一卦而内外正，定主爻于六
爻而君臣位，至于互卦倒体，其为说益博而义益精。
所谓“参伍以变，错综其数”者邪？

### 按鹤征自述易须象与理合彖与爻合鹤征少尝读易先君子训之曰易之为书以象证理之书也论象不论理易失之穿凿论理不论象易失之浮泛必象

理合始有确据。自先儒据《易》不可典要之言，彖与爻
各自为训，不惟爻象常相悖，而六爻之中，或本爻以
明君子，他爻目之为小人，所谓先儒谓六爻似累世
仇杀，岂《易》义固然耶？故必爻彖合始为定论。鹤征细
求之，则孔子之《彖传》盖备矣，正所以合象理彖爻而
一之者也。学者于此求之可矣

### 郭子章蠙衣生易解十五卷

### 按子章自序子所雅言诗书执礼皆雅言也独不及易易难言也惟难言故罕言子罕言命易性命之书也子言性与天道不可得闻中人以下不可语上何

轻与人雅言，《易》也微独难言，亦难学。孔子五十以前，
岂不学《易》而不以学《易》名。其曰：“假我数年，五十学《易》，
可以无大过。”孔子将纵之圣，五十学《易》，仅可以无大
过。何晏、王辅嗣诸人，奈何以轻俊少年谩言《易》耶？孔
子之可仕可止，学《艮》可久可速，学《咸》《恒》不厌不倦，学
《干》多识多闻，学《大畜》，宁俭宁戚，学小过。故《易》惟孔子
能学也。然韦编三绝，铁摘三折，如此其勤；河不出图，
凤鸟不至，如此其忧。而仅云“无大过《易》”，其可易学耶？
子章幼习《易》，先君手书程传、朱义而口授之，因之窃
一第。今犬马齿七十五矣，归养以来，日极研而旁钻
之，为论若干篇，为解若干条，总名之曰《易解》。嗟乎，荀
子有言：“善为《易》者不占。管辂谓《易》安可注。”信斯言也，
予兹解赘矣，予之过大矣。